作者:陸龜蒙
標題:次追和清遠道士詩韻
內容:一代先後賢，聲容劇河漢。況茲邁古士，複曆蒼崖竄。辰經幾十萬，邈與靈壽玩。海嶽尚推移，都鄙固蕪漫。羸僧下高閣，獨鳥沒遠岸。嘯初風雨來，吟餘鐘唄亂。如何煉精魄，萬祀忽欲半。寧為斷臂憂，肯作秋柏散。吾聞酆宮內，日月自昏旦。左右修文郎，縱橫灑篇翰。斯人久冥漠，得不垂慨歎。庶或有神交，相從重興贊。